
„Én is szívesebben társalgok egy szellemes beteggel, mint egy sorvadásos tökfilkóval. Tiltakozásom ott kezdődik, amikor a butasággal párosult betegséget mintegy stílushibának tekinti, a természet ízlésbeli megtévelyedésének, az emberies érzés dilemmájának, amint kifejezte. Amikor a betegséget olyan előkelő és… hogy is mondta?… tiszteletre méltó valaminek érzi, hogy a butasággal sehogy sem pászol össze. Ez is a maga kifejezése, ugyebár. Nem, nem és nem! A betegség nem előkelő, a betegség nem tiszteletre méltó, semmiképp sem! Ez a felfogás maga is betegség vagy legalábbis betegséghez vezet. A legbiztosabban talán akkor utáltatom meg magával ezt a felfogást, ha megmondom, hogy elavult és csúnya. Babonásan bűnbánó időkből ered, midőn az ember eszméjét torzképpé alázták és aljasították; szorongással teli időkből, midőn a harmónia és a derűs kiegyensúlyozottság gyanúsnak, ördöginek számított, a nyavalyásság pedig akkoriban egyenlő volt a mennyországi belépőjeggyel. Értelem és felvilágosodás azonban elűzte az emberiség lelkét nyomasztó árnyakat… még nem egészen, még ma is folyik köztük a harc; ezt a harcot pedig munkának hívják, uram, földi munkának, a földért, a becsületért, az emberiség érdekeiért végzett munkának; és értelem és felvilágosodás e harcban naponta újra edződve, idővel majd egészen felszabadítja az embert, és a haladás és civilizáció útján egyre fényesebb, egyre szelídebb és tisztább ragyogás felé vezeti. »Ördög és pokol – gondolta Hans Castorp megütközve, megszégyenülve –, hiszen ez valóságos ária! Mivel érdemeltem én ezt? Egyébként kissé száraznak látszik az egész. És mit akar örökké a munkával? Örökké a munkát emlegeti, pedig ez igazán nem illik ide.«”

(Thomas Mann: A varázshegy.
Szőllősy Klára fordítása)

Bevezetés

Hans Castorpot, Thomas Mann első világháború előtti történetének „egyszerű, noha kellemes” fiatal mérnök főhősét fásult unalommal vegyes felháborodás önti el, hogy ismét – sokadszorra – egy hosszú eszmefuttatást kell jólnevelten eltűrnie, amelynek ráadásul küszködik a megértésével. Beszélgetőpartnere, Naphta épp arra tesz kísérletet, hogy meggyőzze Castorpot: noha betegtársai selyemblúzban és rókaboában közlekednek a svájci havas hegycsúcsokra néző szanatóriumban, a vér felköhögése, a magas láz, sápadt arcbőr – összességében a tbc, amely a kor legveszélyesebb betegségének számított – mégsem elegáns, nem kifejezetten tiszteletreméltó. Castorp megütközve hallgatja a kioktató szónoklatot, mely bár egyszerre szól a felvilágosodás erényeiről és a vallásos babonaság elavultságáról is, mégis megdöbbentő a főhős számára. Végeredményben megint azt kellene megértenie, mi köze a munkához annak, amit ő elegánsnak lát: ha hófehér bőrű nők arcuk elé emelik zsebkendőjüket – hogy vért köhögjenek bele. A regényben Hans Castorp unott értetlensége egyszerre tűnik teljesen jogosnak, mégis megdöbbentőnek: ugyan nem túl bonyolult összefüggéseket találni arra vonatkozóan, mi köze a munkának az egészséghez, ám hogy kinek mi az egészség, kinek mit jelent a munka, és ki hozhat döntéseket arról, mitől lesz valaki „szellemes beteg” vagy épp „sorvadásos tökfilkó”, már nem annyira evidens. Ezekkel a kérdésekkel foglalkozom én is könyvemben egy múzeum: a Társadalmi Múzeum történetén keresztül, ahová Hans Castorp akár még el is látogathatott volna, én viszont már nem láthattam a tárgyait.

A Társadalmi Múzeum 1901 és 1945‍¹ között működött. Ez idő alatt többször változtatott nevet,‍² fenntartót, helyszínt és célt is, mígnem bár épülete érintetlen maradt, az elköltöztetett gyűjtemény Budapest ostroma során véglegesen megsemmisült. Missziója több alkalommal is átalakult, mely irányváltások követték a szociálpolitikai, iparegészségügyi és közegészségügyi törvényhozást, az aktuálpolitikai történéseket, valamint a múzeum támogatói körének változását. Véglegesen a gyűjtemény megsemmisülése vetett véget a működésének, mivel a világháborúban elpusztuló anyagot pótolandó nem kezdtek új gyűjteményezésbe és a múzeum helyreállításába. A Társadalmi Múzeum története egyszerre volt tere a század eleji testkultúra, betegségtudat, közegészségügy és egészségpolitika reprezentációjának. Egy olyan intézmény tűnt el teljes gyűjteményével együtt, amelyben az emberi faj biológiai jegyei a hatalomgyakorlás stratégiájának eszközeiként értelmeződtek, és amely a népesség kollektív testére vonatkozó gondoskodás irányelveit mutatta be. Így az egészség, sőt, az egyéni jóllét helyett a társadalom teste közös egészségének képzete körül formálódnak a könyv fő kérdései, olyan problémákat tárgyalva, mint hogy mit jelent a közös, kollektív test, ki volt méltó a gondoskodásra, és Hans Castorppal szólva: mi köze mindennek a munkához. Az intézmény egykorvolt négyemeletes székhelye ma is áll az Eötvös utca 3. szám alatt; a VI. kerületi Terézvárosi Polgármesteri Hivatal működik benne. (Lásd az »1.« képmellékletet.)

•

A könyv és az alapjául szolgáló doktori kutatás során sok segítséget kaptam. Az elméleti keret megalkotásában hálával tartozom a Helyzet Műhely kutatói közösségének, különösen Bagdi Sárának, Barna Emíliának, Csányi Gergelynek, Kovai Melindának, Madár Máriának, Peisz Balázsnak, Szarvas Mártonnak, és főként a könyv tervezett fejezeteit igen alaposan olvasó Czirfusz Mártonnak és Nagy Kristófnak. Hálával tartozom doktori témavezetőimnek, György Péternek és K. Horváth Zsoltnak, illetve az opponenseimnek, Frazon Zsófiának és Gosztonyi Ferencnek. Az elmúlt években a 20. századi művészettörténet társadalmi kérdéseivel a Közép-európai Művészettörténeti Kutatóintézet Kutatási Osztályán foglalkoztam, kollégáimmal folytatott szakmai vitáink szorosan hozzájárultak egy-egy gondolat kidolgozásához, külön köszönöm Bárdi Sárának és elsősorban Gucsa Magdolnának az új ötletek beemeléséhez nyújtott segítséget. A múzeumtörténettel és a társadalmi reprodukció ábrázolásának kérdéseivel az elmúlt években a Magyar Képzőművészeti Egyetem diákjaival együtt foglalkoztam, köszönöm nekik meglátásaikat, és munkatársaimnak, a Képzőművészet-elmélet Tanszék oktatóinak, főként Lázár Eszternek és Nagy Edinának az elmúlt évek közös – a könyv témájához illeszkedő – kurátori együttműködéseit. A Társadalmi Múzeum intézményével először 2015-ben, a Kassák Múzeum kutatási és kiállítási programjában dolgozva találkoztam, így köszönöm a múzeum munkatársainak, elsősorban Csatlós Juditnak a közös munkát, amely ötletet adott a kutatáshoz. A kutatás során sok tanácsot és izgalmas javaslatot kaptam a Film-, média- és kultúraelméleti doktori program oktatóitól és diákjaitól, elsősorban Müllner Andrástól, Hermann Veronikától és Nagy Zsófiától. Köszönöm Farkas Tamásnak, Bozsoki Petrának és Fáber Ágostonnak, hogy a kutatás egyes fázisaiban hasznos meglátásaikkal segítettek a szöveg jobbá formálásában. A könyvben több olyan szöveg is szerepel, amely nem elérhető magyar nyelven. Az oroszból fordított idézetekért hálás vagyok Dohi Gabriella segítségéért; német és angol nyelvből saját fordításomban szerepelnek, amelyek közül az angol nyelvűek ellenőrzéséért Laki Júliának, a német nyelvűekért Éber Márk Áronnak tartozom köszönettel. Köszönöm a Napvilág Kiadónak a kézirat befogadását, és különösen Klopfer Juditnak a szöveg gondozását.

Ebben a könyvben sok szó esik a gondoskodásról és a munkakörülményekről. Nem tudtam volna kutatni azok nélkül a körülmények nélkül, amit a családom és a barátaim biztosítottak. Köszönöm szüleimnek, Őze Katalinnak és Sándornak, és testvéreimnek, Ágnesnek és Sándornak a támogatást és a segítséget. Ugyanígy köszönettel tartozom Barkóczi Flórának, Magyar Fanninak, Perczel Júliának, Süveges Ritának és Zilahi Annának. Különösen hálás vagyok Éber Márk Áronnak az évek során nyújtott támogatásért, a témám iránti állandó lelkesedésért és a végig meghatározó közös gondolkodásért.

A társadalmi kérdés és múzeumai

A következőkben a 19. század második felében és a 20. század elején kialakult társadalmi, egészségügyi múzeumokkal, ezen belül pedig különösen a budapesti Társadalmi Múzeummal foglalkozom. Bár úgy tűnhet, egy múzeumtörténeti esettanulmány, egy művészetelméleti problémákat bemutató elemzés következik, mégis, műtárgyak elemzése helyett sokkal inkább az ipari bérmunkához kapcsolódó egészségről és a bemutatásáról, illetve fegyelmező múzeumokról és gondoskodó intézményekről, továbbá engedelmességre szoktatandó látogatókról lesz szó. A múzeum körül formálódó kérdések hálója kifejezetten sűrű, a kutatási téma így egyáltalán nem eleve adott. A következőkben bemutatom a téma fogalmi hálóját, a könyv felépítését és a kutatás zsákutcáit, már csak azért is, hogy egyértelművé váljon: a tudományos munka, miként a múzeumi gyűjtemények felépítése is, konstrukció.

Ahogyan a múzeum alapításkor kapott nevéből (Társadalmi Múzeum) is következtethetünk rá, a múzeum a társadalmat érintő kérdésekkel foglalkozott. Mely társadalmi problémák határozták meg e korszak közgondolkodását? Sőt, ha az intézmény névváltoztatásából indulunk ki (később Népegészségügyi Múzeum lett), kérdés, hogyan zajlott a folyamat, amelynek a végpontján a társadalomról való tudás immár megegyezett a népesség testéről való tudással? Ahhoz, hogy e kérdésekre válaszolni tudjunk, szükséges megvizsgálni, mi az a társadalmi, szociális kérdés,‍³ amely a társadalmat felépítő viszonyokat érintette, így a szolidaritás kérdéséhez is kapcsolódott, ahhoz a problematikus kötelékhez, amely a társadalom alkotórészeinek összekapcsolódását biztosítja.‍⁴

A 19. században a szociális kérdést összetett problémakörként értelmezték, amely magában foglalta a munkájukból élők nehézségeit és a politikai jogok hiányából eredő problémákat. Az iparosodás tömeges elszegényedéssel – és egyéb, például mentális problémákkal – járt, ami az új bérmunkások társadalmi integrációját követelte meg.‍⁵ A társadalmi kérdés kezelésének, a szociális gazdasági rendszer kialakulásának meghatározó előzménye az 1870-es évektől kezdődő és az első világháborúig tartó időszak. Az első világháborút megelőző néhány évtized kiemelt jelentőségű a társadalmi kérdés kezelése és az ebből kibontakozó szociálpolitikai törvényalkotási gyakorlat fejlődése szempontjából. A probléma kiterjedése miatt a kérdés politizálódott, és különböző intézményekben kezdtek foglalkozni azzal, hogy tematizálják a szociális kérdést. Ezek közül volt az egyik a társadalmi múzeumok intézménye. Tehát a társadalmi kérdés nem kizárólag a Társadalmi Múzeum nyilvánosságának terében jelent meg, mivel a politikai viták vagy folyóiratok is teret kínáltak a társadalmi problémák tárgyalására. A társadalmi kérdés kezelése a politikai törvényhozókon kívül a munkáltatók és a dolgozók körét is érintette, így e kérdésnek mindig voltak munkásmozgalmi vonatkozásai is.

A társadalmi múzeumok létrejötte a gondoskodás társadalomtörténetében elsődlegesen a társadalmi kérdés reprezentációjához kötődik. Előzményeként tekinthetjük azokat az 1800-as évek végétől megjelenő kiállításokat, amelyek társadalmi reformterveket és példaintézményeket mutattak be a látogatóknak. Az 1889-es párizsi világkiállításon a „Társadalmasított Gazdaság” cím alatt külön kiállítási szekció alakult, amely a szociális kérdést a középpontba állítva a munkásosztály munka- és életkörülményeivel, a munkaidő szabályozásával és jóléti intézkedésekkel foglalkozott.‍⁶

E kiállítások sorába illeszkedtek a századelőn megjelenő társadalmi múzeumok is például Párizsban (Musée social, 1894), Charlottenburgban (Reichsmuseum für Unfallverhütung und Gewerbehygiene, a Balesetmegelőzés és az Iparhigiénia Birodalmi Múzeuma, 1903), Budapesten (1901), Frankfurt am Mainban (Soziales Museum, 1902), a Harvardon, Cambridge-ben (Social Museum, 1907), illetve Bécsben (Gesellschafts- und Wirtschaftsmuseum, Társadalmi és Gazdasági Múzeum, 1925). A múzeumok oktatással, egészségüggyel, lakhatással, szabadidő-eltöltéssel, eugenikával (a népesség genetikai „javítását” célzó, az emberi reprodukcióba beavatkozó korabeli eszmével és gyakorlattal), valamint a munkásosztállyal foglalkoztak – részletes múzeumi reprezentációs (bemutatási) rendszert‍⁷ dolgoztak ki a munkásság egészségügyi viszonyaival kapcsolatos célok, a törvényhozás és a társadalmi jelenségek láthatóvá tételére. A legtöbb esetben nemcsak kiállítóhelyként, hanem könyvtárként, archívumként és kutatóhelyként is működtek, ám mindegyik múzeum esetében más volt a célközönség, amely alapvetően befolyásolta a működésüket.

A társadalmi múzeumok létrejöttéhez szorosan kapcsolódnak a szociális kérdés kezelésének változásai, és mivel mindegyik társadalmi múzeum a párizsi anyaintézményhez, a Musée socialhoz igazodott, a történeti kiindulópont is a francia főváros intézményéhez kötődik. Franciaországban a szociális reformot támogatók az 1820-as években kezdtek el foglalkozni az ipari fejlődés nyomán rossz állapotba került népesség életkörülményeivel. A szociális kérdés az egyházi és munkáltatói kompetenciából kikerülve immáron állami feladattá, és így politikai üggyé vált.‍⁸ (Castel 1998 [1995]: 236–237.) Az ipari társadalom átalakuló keretei között már nem kizárólag a morális gyengeséget láttatták a problémák forrásaként, hanem a létfeltételekkel is összefüggésbe hozták. Előbb tehát vizsgálni kezdték, később pedig okozatként határozták meg az életkörülmények olyan összetevőit, mint például a lakhatási körülmények, a munkanélküliség vagy a gyér egészségügyi ellátás. A vizsgálatok következményeként az addig egyéni mulasztásoknak tulajdonított, egyéni problémaként kezelt nyomort és pauperizmust tömegjelenségként kezdték elemezni. (Castel 1998 [1995]: 221–237.)

Magyarországon a korszakban a szociális és egészségügyi kérdések szorosan összefonódtak, gyakorlatilag alig különültek el egymástól: a nyomor a betegségek és járványok táptalaja volt, amelyek az egész társadalomra veszélyt jelentettek. A járványok gyakran először a legszegényebb rétegeket sújtották, de terjedésük során már nem tettek különbséget társadalmi helyzet szerint. A 19. század első felében az egészségügy elsősorban a betegek kezelésére és gyógyítására korlátozódott, a század közepe táján azonban egyre könnyebben felismerhetővé vált, hogy a betegségek szoros kapcsolatban állnak más tényezőkkel, különösen a környezeti viszonyokkal és a társadalmi helyzettel. Ekkor kezdett az egészségügy fogalma kibővülni a betegségek megelőzése, vagyis a prevenció kérdéskörével. (Kiss 2004: 107.)

A korszakban tehát a szociális és a népegészségügyi kérdéskör egymásba fonódott, és a szegénységhez kapcsolódó társadalmi és egészségügyi jelenségek vizsgálatának e változásai hívták életre a társadalmi múzeumokat, amelyek a szociális kérdés kutatására, oktatására és reprezentációjára kínáltak teret. Az USA-ban a Social Museumot megalapító Francis Greenwood Peabody 1893-ban írja: „A jótékonykodás régi útja a szánalom meggondolatlan kifejezése volt, míg az új módi ezeknek az érzéseknek a kifejezése határozott gazdasági irányvonalak mentén.” (Idézi Lamunière 2012: 41.) A társadalmi és egészségügyi problémák megjelenítését a 19. századi tudományosság mentén szervezték a múzeumok tereiben, így az intézmények nemcsak tények és tudományos adatok gyűjteményei voltak, hanem a kor ideológiai és morális meggyőződéseinek archívumai is, valamint a társadalom elemzéséhez kapcsolódó új tudomány intézményesülésének színterei. A gyűjtemény kialakításánál a természettudományok módszertanát és bemutatási módjait alkalmazták: a kiállított tárgyakat objektív tények reprezentációjaként mutatták be, ahogyan a természettudományos gyűjtemények kialakítói jártak el saját tárgyanyagukkal. (Lamunière 2012: 39–46.) Az újonnan intézményesülő társadalomtudomány és a régi természettudományok állandó összehasonlítását a rivalizálás jeleként is értelmezhetjük, ugyanakkor megjelenik a múzeumokban a korszakra jellemző, biologizáló gondolkodás is, amely a társadalmat és benne az embereket a biológia és az öröklődés szabályai szerint vizsgálja.

A könyv első fejezetében így a társadalmi múzeumok konkrét történetétől részben eltávolodva azt mutatom be, hogyan hozták létre a 19. század közepétől a világkiállításokon azt az új nyelvet, amely az egyes tárgyakat meghatározott rendben egymás mellé tudta sorolni, és hierarchiát tudott építeni közöttük. E tipizáláson alapuló rendszerezés bemutatásának azért van kiemelt jelentősége a társadalmi kérdés bemutatása kapcsán, mert a korai társadalomtudományok irodalomból és a természettudományok taxonómiájából egyaránt merítő nyelvén íródtak.‍⁹ (Lepenies 1988.) Wolf Lepenies a társadalomtudományt egyfajta „harmadik kultúraként” határozza meg, amely a természettudományok és az irodalom, valamint a bölcsészettudományok között helyezkedett el. Így – feltárva egy olyan múzeum történetét, amely a társadalom jelenségeivel foglalkozott –, használva a társadalomtudományok eszközkészletét is, kiemelten fontos, hogy megvizsgáljuk, miből inspirálódott a kiállítótérben alkalmazott nyelv, hogyan kapcsolódott a természettudományok örökségéhez, és hogyan alakultak a 19. század során a retorikai hangsúlyok a bemutatás történetében.

A munka, a kapitalizmus és a társadalmi  múzeumok összefonódó története

A múzeum az ipari bérmunka kialakulásának, kikényszerítésének és a munkához kapcsolódó szociális gondoskodás összefonódó történetének jellegzetes intézménye. A hosszú 19. században (1789–1914) változó mértékű, ám mindvégig meghatározó volt a kényszer, ahogyan rászorították az embereket, hogy örömmel ritkán járó feladatokat végezzenek a földeken vagy a gyárakban. (Kuczi 2011.) A gyáripar kiépülése nyomán ugyanakkor elkezdett kialakulni egy olyan integráló intézményrendszer, amely a munka köré formálódott, és amennyiben a munkát a társadalmat alakító tényezőnek tekintjük, új, társadalmat szervező elvvé is vált.

Magyarországon a 19. század közepétől kezdett kialakulni a munka integráló intézményrendszere; a bérek, a rögzített munkaidő, a munkáltató és a dolgozó közötti szerződéses kapcsolat, valamint a munkaügyi viszonyok fokozatosan a társadalom strukturáló erejévé váltak. (Bódy 2010; Castel 1998 [1995]: 189–279.; Kuczi 2011.) Ez azonban elsősorban az ipari bérmunkára volt jellemző, míg a mezőgazdasági munkában ezek az elemek kevésbé voltak meghatározók. Noha a foglalkozási szerkezetben a mezőgazdasági munka volt az uralkodó egészen a második világháború lezárultáig, a könyvben kifejezetten az ipari bérmunkára összpontosítok, mivel a múzeumban feldolgozott témák is elsősorban a városi bérmunkára fókuszáltak. Magyarországon az iparosodás 1860 körül indult meg; a folyamat a második világháború kezdetéig többször megállt és újraindult. Az időszakot az Osztrák–Magyar Monarchia felbomlásának összetett politikai, gazdasági és infrastrukturális folyamatai, a Tanácsköztársaság 1919 márciusa és augusztusa közötti megalakulása és bukása, valamint az 1918–1919-es forradalmak nyomán létrejött Horthy-rendszer határozta meg, amely szinte teljesen beszűkítette a kollektív cselekvés és a szociális gondoskodás szempontjából is meghatározó baloldal lehetőségeit a formális politikai cselekvésre. Amikor a múzeum megnyitotta kapuit, Magyarország még az Osztrák–Magyar Monarchia része volt, miközben az első világháborút követő területi átalakulás, a radikális népességcsökkenés, a háborús infláció és a pénzügyi válság évei erősen befolyásolták a magyar munkásosztály kialakulását, társadalmi helyzetét, életszínvonalát, munkaidejét és bérét.

A következőkben elsősorban azonban mégsem nemzetállami keretek között értelmezem a múzeum történetét, hanem a kapitalizmus történetének részeként; a kapitalizmus alatt olyan globális rendszert értek, amelynek célja a természeti és társadalmi erőforrások kisajátítása a tőke vég nélküli felhalmozása érdekében. (Wallerstein 2010 [2004]: 54., idézi: Buka–Nagy–Szarvas 2022: 8.) A múzeum történetét a kapitalizmus történetébe helyezve az elemzés tere nemcsak térben tágul ki, de a kultúra – és így a kulturális intézmény, a múzeum is – az emberi tevékenységek átfogó kategóriájává szélesedik, amely nem csupán szellemi, hanem gazdasági és anyagi szempontból is elemezhetővé válik; a kultúra anyagi jellegének e felismerése tekinthető a kritikai kultúraelméletek jellegzetes megközelítésének. (Williams 2022 [1973]: 41–62., uő. 2003 [1965]: 33–40.) A kultúra anyagi és szellemi sokszínűsége a kultúrát létrehozók küzdelmeinek eredménye is, így a kulturális termelés része az osztályok küzdelmeinek. Egy olyan múzeum esetében, amelyben a helyes viselkedés szabályait, az egészségügyi és testet védő gyakorlatokat mutattak be a városi bérmunkásság számára, ezen osztálykonfliktusok szerepe könnyen belátható. A kapitalizmusban a tudati, kulturális és anyagi folyamatok szorosan összefonódnak; a kulturális folyamatok nem önállóan, hanem a gazdasági folyamatokba ágyazottan működnek. Ennek leírására Antonio Gramsci gondolatokat, hiteket és anyagi folyamatokat összekapcsoló hegemóniafogalmát használom, amelynek segítségével az ideológiákat az anyagi valóság részeiként lehet elemezni. (Buka–Nagy–Szarvas 2022: 12.; Crehan 2002: 200.) Már csak azért is, mert a múzeum történetében a fegyelmezés és a gondoskodás, az autonómia és a paternalizmus viszonyrendszere újra és újra megjelenik, az autonómia és a paternalizmus viszonyának elemzéséhez Gramsci hegemóniához kötődő fogalmi kerete pedig megkerülhetetlen. (Gramsci 1971 [1929]: 247–260.)

A hegemónia Gramscinál az uralomgyakorlás azon formája, amely látszólag kizárólag beleegyezésen nyugszik, és amely valójában az uralkodó és alávetett osztályok sajátos kölcsönviszonyát jelenti. A hegemóniát a polgári társadalom értelmezései stabilizálják, vagyis az uralkodó osztály ily módon a saját világnézetét fogadtatja el egyedül helyes világnézetként. A hegemónia fenntartásának azonban valójában ugyanúgy eszköze a direkt elnyomás, mint az alávetettek jóváhagyása. Főként a Társadalmi Múzeum működésének második periódusára, a Monarchia felbomlása utáni történelmi korszak elemzésére azért is kiválóan alkalmas Gramsci fogalmi kerete, mert az utódállamok újraformálódása éppen egy olyan válsághelyzetet teremtett, amelyben az addigi rendszer alapját érintő kérdések újratervezése az új hegemónia megteremtése által vált lehetségessé. Gramsci tapasztalatai szerint a politikai és az ezzel összefüggő gazdasági válság nem szükségszerűen vezet társadalmi változáshoz, mivel ahhoz nemcsak a politikai társadalomban, hanem a politikai társadalom kulturális közegében is változásokra van szükség. Mint a kapitalista államra vonatkozó elemzésében olvassuk, egy új hegemónia kialakításához nem kizárólag a szimbolikus uralom megszerzésére és gyakorlására van szükség, hanem az ezek alapjául szolgáló termelési viszonyok terén is meg kell szerezni. (Gramsci 1971 [1929]: 258. Vö.: Éber 2025.) Vagyis a Gramsci által kínált fogalmi keret lehetőséget ad arra, hogy együtt vizsgáljuk a kapitalista államformálódás kulturális gyakorlatait a termelés viszonyaival és a politikai hatalomgyakorlás eszközeivel. A társadalmi múzeumok elemzésében ennek azért van különös jelentősége, mert a test feletti kontroll kialakítása és ennek reprezentálása a 20. század elején a munkaerő feletti kontrollt is jelentette, amely a városi lakosságon belül nagy számban megjelenő munkásság a munka világának intézményrendszerén keresztüli integrációjában nyilvánult meg. A társadalmi múzeumok, amelyek a testhasználattal, életkörülményekkel és viselkedési normarendszerrel foglalkoztak, jó példának bizonyulnak a hegemóniát gyakorlók és az alávetett osztályok kölcsönviszonyában a kulturális változások elemzésére. Már csak azért is, mert a Gramsci-féle fogalmi keretben a pedagógiának és a művelődésen alapuló nevelésnek különösen fontos szerepe van, amelyet témánkban a múzeumok nevelést szem előtt tartó célkitűzéseinek sorában is megtalálunk. Gramsci értelmezésében minden hegemóniajellegű viszony szükségképpen pedagógiai viszony is egyben, vagyis az uralkodó érdekcsoportok és az alávetettek között fennálló, konszenzusosnak tételezett kölcsönviszony feltételezi az alávetettek oktatását, a műveltségbeli különbségek csökkentését, vagyis a kultúra demokratizálását. (Gramsci 1971 [1929]: 348.; Veress 1981: 661.) A kultúra meghatározó szerepet játszik a politikai közösségek kialakulásában és a kollektív gondolkodás formálásában, miközben az uralkodó kulturális gyakorlatok meghatározásán keresztül hozzájárul a hegemónia fenntartásához. A hegemónia megőrzésében kulcsfontosságú, hogy az állam miként definiálja és jeleníti meg a kultúrát egyetemesként. Az uralkodó kultúra formálásának azon logikája, hogy a meglévő kulturális gyakorlatokat osztályozza, bizonyos elemeket beépít, másokat figyelmen kívül hagy vagy tilt, és végül azokat integrálja az uralkodó kulturális rendbe, amelyek a hatalmat birtoklók érdekeivel összhangban állnak.

A hegemónia fogalma a múzeum elemzési kerete szempontjából kiemelkedő fontosságú: elemzéseimben újra és újra megjelennek egyes aspektusai. A könyv második fejezetében (Egészség, iparosodás és kiállítási terek: a társadalmi múzeumok intézménytörténete) a budapesti Társadalmi Múzeum történetének rekonstruálása, illetve a nemzetközi társadalmi múzeumok intézménytörténetének bemutatása során a kapitalista államformálódás kulturális gyakorlatai között elemezve vizsgálom meg a múzeumok létrejöttét, az alakítók körét, a finanszírozás módját és a létrehozásuk célját.

Kiállított gondoskodás: az élet újratermelése  a kapitalizmusban

A Társadalmi Múzeum tehát az ipari bérmunka körül formálódó intézményrendszer jellemző intézménye volt, amelynek kiállításai az összefonódó szociális és népegészségügyi problémákat tematizálták – vagyis a szociális gondoskodás és állami gyámkodás kérdéseivel foglalkoztak. A kapitalizmus történetében a gondoskodás ellentmondásos folyamatként látható. Ugyanis a kapitalista termelés magába olvasztja a gondoskodás gyakorlatait az életerő megsokszorozása, az élet megújítása (újratermelése) céljából, ám a termelés logikájában ez a munkaerő újratermelését célozza. A kritikai hagyomány ezért mindazokat a gyakorlatokat, amelyek az élet újratermelését a kapitalista termelési rendszer viszonyaiba ágyazottan elemzi, a társadalmi reprodukció és a reproduktív munka fogalmaival magyarázza. (Csányi–Gagyi–Kerékgyártó 2018: 5–30.) E gondoskodási gyakorlatok célja az a kapitalizmus logikájában, hogy biztosítsák az árutermeléshez szükséges munkaerő folyamatos utánpótlását. A megközelítés képviselői nem kérdőjelezik meg a társadalmi reprodukció gyakorlatainak szolidaritásban, jótékonykodásban, szeretetben vagy szerelemben gyökerezettségét, hanem éppen arra az ellentmondásos folyamatra mutatnak rá, hogy a rendszer célja mindennek önmagába olvasztása (többek között: Fraser 2022 [2016]: 88–108.). Ezek egymással összeérő tevékenységek: a reproduktív munka elsősorban nem formalizált bérmunkaviszonyok között, a háztartásokban történik, ám a társadalmi, állami gondoskodás is része a rendszernek. A tőkés felhalmozásnál pedig alapvető feltétel, hogy a tőke nem fizeti meg a munkaerő újratermelésének költségeit. Ez a múzeum elemzése szempontjából kettős következménnyel jár. Egyrészt mivel a háztartás a felhalmozás globális hierarchiájának alapvető csomópontja, az otthon végzett, életet újratermelő, gondoskodási munkákat pedig ingyen vagy nagyon olcsón végzik, így a háztartásokból származó a munkaerőköltségekhez „támogatásként” adódnak – vizsgált korszakunkban elsősorban a háztartást fenntartó nők munkájából. Kérdés, hogy hogyan alakult mindez a bemutatás szintjén?‍¹⁰ Megjelent‑e a női munka? Kapcsolódott‑e a munkaerő előállításának logikája a társadalmi gondoskodáshoz? Másrészt kérdésessé válik, hogyan alakult a társadalmi gondoskodás vagy az állami gyámkodás szerepe a múzeumban? Kit jelenítettek meg úgy, mint aki méltó a gondoskodásra, és ki szorult ki a bemutatottak köréből? Egyáltalán, miért alapítottak múzeumokat is a társadalmi kérdéssel és gondoskodással kapcsolatban? Mi célt szolgált a bemutatás? Miért éppen azokban az országokban jöttek létre a társadalmi kérdéssel foglalkozó múzeumok, ahol? Máshogy fogalmazva: van‑e jelentősége annak, hogy a korabeli (brit) hegemónia félperifériáján jöttek létre e múzeumok?

A szociális gondoskodás alapvetően meghatározó fogalom a kapitalizmus történetében, az élet újratermelése és a kapitalista termelés globális viszonyai közötti kapcsolat pedig meghatározó elméleti keret a könyvben. Mindennek a Társadalmi Múzeum elemzése szempontjából a leglényegesebb kérdésfelvetései a múzeumi bemutatáshoz és a kulturális intézmény gyakorlataihoz kapcsolódnak: kik és hogyan mutatták be a szociális gondoskodáshoz társuló képzeteket, törvényeket és tárgyakat a múzeumi térben. Miért épp múzeumokat alapítottak a társadalmi kérdés bemutatására? Milyen logikát működtettek a kiállítások egyes korszakaikban, és felismerhető‑e, hogy honnan kölcsönözték azt? Hogyan jelent meg a bemutatás során a munkaerő újratermelése, s ez hogyan kapcsolódott a népegészségügyhöz?

A könyvben a gondoskodás és a gyámkodás fogalma minden fejezetben központi szerepet kap. A harmadik fejezet (Kizsákmányolás és gondoskodás: a Társadalmi Múzeum az élet feletti hatalom kiépítésének történetében) a Michel Foucault biopolitika-fogalma körüli diskurzusra építve azt vizsgálja, hogyan kapcsolódnak egymáshoz a hatalmi diskurzusok és a 19. század végi biologizáló elméletek. A biopolitika fogalma nem csupán e kapcsolatrendszer működését magyarázza, hanem egy új hatalomgyakorlási mechanizmus kialakulását jelöli, amely az emberi faj alapvető biológiai jellemzőinek vizsgálatát emelte stratégiai eszközzé. Ebben a folyamatban a tudományos diskurzusok középpontjába a népesség került, amely immár nem pusztán statisztikai vagy gazdasági tényezőként jelent meg, hanem a társadalmi kontroll és a gondoskodás új formáinak kiindulópontjaként is. A fejezet a biopolitika fogalma körüli diskurzusra épít, és ebben a keretben helyezi el a Társadalmi Múzeum történetét.

Az elméleti összefüggések felvázolása után olyan múzeumi gyakorlatokat és eszközöket mutatok be, amelyekkel a Társadalmi Múzeum tereiben működő retorikát létrehozták. A negyedik és ötödik fejezetben (A test és munkaerejének múzeumi bemutatása, illetve A 20. század elejének domináns biopolitikai irányultságai: eugenika és orvostudomány) külön kitérek a munkaerő és az egység változó fogalmaira, rámutatva a folyamatra, hogy hogyan „vonták be” a munkásságot az egyetemes egység reprezentálásába. E kettős feladat kibontása során a múzeumhoz kapcsolódóan többféle diskurzust és módszert azonosítva a három legmarkánsabbat mutatom be: a munkaerőhöz, a szociáldarwinizmushoz, illetve az egység és a belőle kirekesztett másokhoz kapcsolódó intézményi beszédrendet. Két nagyobb tematikus egységben foglalkozom tehát a rekonstruált kiállításokkal: egyrészt kitérek arra, hogy milyen módon jelenítették meg a korabeli hivatalos orvoslás, egészségügyi gondoskodás gyakorlatait, a népi orvoslás eszközeit, másrészt megvizsgálom, hogy a szociáldarwinista és eugenikai gondolkodás koncepciói hogyan jelentek meg a múzeumban az első világháború előtt és után, arra a kérdésre keresve a választ, hogy hogyan kapcsolódik össze a gondoskodás a fegyelmezéssel, a munkaerő szabályozásával és a testek felett gyakorolt uralommal a múzeumi terekben.

A könyv hatodik fejezetében kitérek a Bécsben alapított társadalmi múzeumra (Gesellschafts- und Wirtschaftsmuseum), mivel a társadalmi múzeumok a 19. század végi és 20. század eleji tudományos paradigma jellemző intézményei; vagyis a múzeum a korszak egy olyan általános modellje, amely mindenhol máshogy alakult, mégis van mögötte egy általánosan felismerhető logika. A Gesellschafts- und Wirtschaftsmuseum elemzésekor a fő kérdésem, hogy hogyan működhetett két, egymással ilyen szoros kapcsolatban álló városban két ennyire különböző társadalmi múzeum? Vagyis milyen gazdasági és ideológiai változások következtében formálódott a kultúrafogalom e két városban, s milyen eszmei közeget jelentett az ipari kapitalizmus munkástestei, illetve a munkásosztály képzése kérdésének és létfeltételeinek bemutatásához.

Megsemmisült múzeum, megalkotott történet

Kutatásom elején azzal szembesültem, hogy nemcsak hogy nem maradt egyben a kiállítási tárgyak összessége – még csak nem is olvadt bele más múzeumok gyűjteményébe –, hanem egyenesen megsemmisült. A tárgyak megismerésének hiányát részben áthidalta, hogy az éves kiállításukról a miniszteri biztosoknak köszönhetően pontos feljegyzések olvashatók, amelyekben részletesen taglalják a kiállított tárgyak sorát, bemutatásuk körülményeit, valamint a bevezető szövegeket is. A múzeumra vonatkozó primer források száma továbbá nagy és kifejezetten sokrétű. Egyrészt 1909 és 1919 között A Társadalmi Múzeum Értesítője (1909–1911) és A Társadalmi Múzeum Szemléje (1911–1919) címmel folyóiratot adott ki a múzeum, amelyeknek minden száma elérhető. (Lásd a »3.« és »4.« képmellékletet.) Másrészt az intézmény A Társadalmi Múzeum Kiadványai címen 1910-től kezdve több kötetet jelentetett meg, elsősorban népegészségügyi és iparegészségügyi témakörben.‍¹¹ Emellett ismerünk a múzeum működéséről a fenntartónak készített részletes jelentéseket is (Navratil 1903), valamint a múzeumot 1927-tól vezető, 1928-ban újranyitó Gortvay György szakértő leírásait. A múzeum szerteágazó működését a korabeli recepciótörténet is jól illusztrálja, mivel az iparegészségüggyel, neveléssel, kultúrával munkásérdekeket tematizáló újságokban ugyanúgy rendszeresen foglalkoztak, mint a vizsgált időszak tabloid médiájában (pl. Tolnai Világlapja). Emellett a múzeum egyedüli biztosan rekonstruálható tárgyanyaga a jelenleg a Kiscelli Múzeum Grafikai Osztályán található tíz plakát. Az intézményre vonatkozóan egy-egy cikket leszámítva elenyésző a társadalomtudományi vagy akár művészetelméleti szempontokat szem előtt tartó másodlagos irodalom, pedig egyszerre volt része a kialakuló szociálpolitikai, illetve eugenikai gondolkodásnak, a 19. század végi látvány megszervezésének, és több szálon kötődött a munkásmozgalom történetéhez is. Abba a nehezen megközelíthető tudománytörténeti kategóriába tartozik tehát, amelyben nehezen látható minden olyan intézmény, mely a társadalomtudományhoz „még nem”, a művészettörténethez pedig „már nem” tartozik. A társadalomtudományok inkább a reprezentáció történetéhez sorolják, míg a művészettörténet szempontjából azért láthatatlan, mert a képző- vagy iparművészet szűk közegén kívül eső mikrotörténet. Ezen a kutatási nehézségen a Helyzet Műhely kutatói közösségének egyik meghatározó megközelítése, a világrendszer-elmélet elemzési keretének unidiszciplinaritásra, vagyis a merev tudományterületi kategóriák áthágására törekvő gyakorlata lendített tovább. Ugyanis a kultúra és a kapitalizmus kapcsolatának vizsgálatát nehezíti az a nem magától értetődő módszertani megközelítés, amely az anyagi és szellemi jelenségeket egységként kezeli, valamint a tudományos világ működési logikája, amely a társadalmi összefüggéseket különálló szaktudományokra bontja. Ebben a szemléletben a kultúrát a bölcsészettudományok és a kulturális antropológia, a gazdaságot a közgazdaságtan, a társadalmat a szociológia és a szociálantropológia, míg az állam működését a jog és a politológia vizsgálja kizárólagos területeként. (Wallerstein 2010 [2004]: 46.) Ez a megközelítés ellehetetleníti – vagy legalábbis jelentősen megnehezíti – a kapitalizmus megértését, hiszen az nem csupán gazdasági jelenség, hanem olyan átfogó rendszer, amely egyszerre alakítja az államot, a kultúrát, a gazdaságot és a jogrendszert. Így nemcsak a megközelítés, amelyben gondolkozom, hanem a téma, valamint a források hiánya együtt „provokálta ki”, hogy az egyes társadalom- és humántudományokat hagyományosan elválasztó határvonalakon mindinkább átlépjek.

A kutatás megkezdésekor a Társadalmi Múzeumot szociális kérdéssel foglalkozó reprezentációs térnek gondoltam el, de később, alakítóinak megismerése, tárgyanyagának feltárása és főként az intézmény körül formálódó diskurzusok ismeretében egyre inkább tűnt valójában laboratóriumnak, ahogy korabeli szervezői is gyakorta hivatkoztak rá. A laboratórium sok irányba mutató fogalom számomra – ebben az esetben azt jelentette, hogy laboratórium, amennyiben a munka (labour) fogalmát lényegileg magában foglaló oktatási tér volt, a politikai akarat mentén a tudomány erejével fegyelmező viselkedési szabályzattal, ahol – sokszor egymásnak ideológiailag látszólag ellentmondó – kutatási problémákkal foglalkozva alakítottak ki valamiféle kiállítható gondolati rendszert. A múzeum kísérleti kutatással, fejlesztésekkel foglalkozott, amennyiben reprezentációja középpontjában az állt, hogy bemutassa: a szociális kérdés megoldását, a munkásság integrációját a társadalom átalakításával lehet megoldani. E szempontból egy igazi, a 20. századi modernizmusban gyökerező társadalmi és kulturális intézmény volt.

A jelenlegi, kortárs múzeumi gondolkodásban a laboratórium elsősorban a reprezentációhoz kapcsolódó kísérleti kutatás gyakorlatára utal. Máshogyan fogalmazva, a 21. századi muzeológia szempontjából a múzeum laboratóriumi elképzelése leginkább újraolvasást jelent, értelemadást és kísérleti gondolkodást. A különböző ismeretek, tudások, praxisok és kutatások egymás mellé helyezésével például a gyűjtemény és a hozzá kapcsolódó narratíva újraértelmezését. Módszerként ez a típusú újraolvasás a kurátori gyakorlatban és a muzeológiai szakirodalomban az 1990-es években jelent meg, s a reprezentáció válsága körüli elméleti diskurzushoz kapcsolódott. E megközelítés azonban a reprezentáció korabeli krízisére nem egyfajta végpontként tekint, hanem sokkal inkább egyfajta katalizátorként, egy új kezdőpontként képzeli el azt. Azt is mondhatnánk, hogy ez az elmélet számolt a történeti idő változásával, számításba vette, hogy a korszak radikálisan átalakuló vizuális kultúrája a múzeumokkal kapcsolatos elvárásokat és a kiállítások funkcióját is átformálja. E megközelítés szerint a múzeumi gyakorlat erre az átalakulásra nem kizárólag még nagyobb múzeumshopok létrehozásával vagy épp a részvétel propagálásával reagálhat. Az új muzeológia kritikai elméleteket alkalmazó művelői arra mutattak tehát rá, hogy a múzeumi térben elhelyezett, játszótérszerű, kihúzható-betolható, fel- és lekapcsolható elemek és az egyszeri, fogyasztáson alapuló érzetek és élmények generálása nem tud valósan reagálni az átalakuló vizuális rezsim következtében létrejövő elvárásokra, ám például a társadalomkritika beemelése, illetve a reprezentációs logika megváltoztatása sokkal inkább. A kiállítás tere ezáltal válik egyfajta kísérleti eredményeket bemutató laboratóriummá.

Ez a 90-es évekbeli elméleti és gyakorlati megközelítés könnyedén rokonítható a 20. század eleji, formatív, radikális, ma utópikusnak mondott elméletekkel, abból a szempontból mindenképp, hogy szerzői a társadalmi változások hatására létrejött új vizuális kultúra átalakulását szem előtt tartva igyekeztek a kísérleti eredményeket láthatóvá tenni. Ugyanakkor mivel ez a laboratóriumi gyakorlat a 19. század végének természettudományos gondolkodásából kiindulva gyakorta az ember biologikumával, fajinak gondolt rasszjellemzőivel foglalkozott, nem lehet figyelmen kívül hagyni azt a tényt, hogy mindez milyen, többirányú következményekkel járt: az állami szociálpolitika kialakulásától a fegyelmező eugenika hatalmi működtetéséig. Mindezen többirányú következmény mutatja meg leginkább a laboratóriumi hasonlat termékenységét, amelynek a beemelésével a 20. századi biopolitikával foglalkozó múzeumi tér reprezentációja nem kizárólag a modernizmus indokolhatatlan részfejezeteként, hanem sokkal inkább az (ipari) kapitalizmus szerves részeként vizsgálandó.

Könyvem a 19. század végének, 20. század elejének meghatározó kérdéseivel foglalkozik a Társadalmi Múzeum történetén keresztül, annak a kérdésnek pedig kiemelt figyelmet szentel, hogy hogyan mutatták be a bérmunkából élők egészséges, így elfogadhatónak és beteg, így elfogadhatatlannak láttatott testét és hozzá tartozó életvitelét e múzeumokban. Mivel a múzeum alapvetően a városi bérmunkássághoz kapcsolódott, vagyis a társadalom azon tagjaihoz, akik munkájukon és bérükön keresztül kapcsolódtak a társadalomhoz, a könyv a múzeumok szerepének átalakulását a bérmunka intézményesülésének folyamatával összekapcsolva vizsgálja. E megközelítésnek nemcsak intézménytörténeti, de múzeum- és reprezentációelméleti, biopolitika-történeti, így pedig hatalomelméleti és társadalomtörténeti aspektusai is vannak. A könyvnek a Társadalmi Múzeum történetének feltárása mellett célja rámutatni arra, hogy bármilyen muzeológiai vizsgálat esetén kulcsfontosságú mind a muzeológiai praxisban kódolt hatalmi viszonyok, mind pedig a közpolitikai és ideológiai kontextus vizsgálata, amely ezeket a viszonyokat kitermeli.





Epilógus

Márai Sándor 1938-ban közölt, A finn nő című novellájában az egyedül utazó és Budapestet felfedezni vágyó öntudatos finn tanárnő négy nap alatt végigjárja a város hivatalos látnivalóit: sétál a Várban és a Margit-szigeten, megnézi a Szépművészeti Múzeumot, majd a Népegészségügyi Múzeumot, és felmegy a Gellért-hegyre. (Márai 1938: 300–303.) A novella az Uj Időkben, majd a Tolnai Világlapjában jelent meg, tehát egy olyan tabloidban, amely reklámjaival, pletykáival és rövid híreivel széles olvasóközönséget szólított meg. Ha hihetünk Márai utazójának, a két világháború között a főváros kötelezően megnézendő múzeumai között a Szépművészeti Múzeum után a Társadalmi Múzeum következett, amely azóta – szinte minden nyomával együtt – megszűnt létezni.

A múzeumi kutatás során többször felmerült bennem a kérdés, hogy milyen lenne a jelen Társadalmi Múzeuma, ma, Budapesten. Minden cinizmus nélkül: ha lenne, valószínűleg nem múzeum lenne, hanem inkább YouTube-csatorna, podcast, vagy akár sorozat; a jelenleg a közösségi média felületein igen nagy népszerűségnek örvendő, „tiszta lány esztétikát” (clean girl aesthetic) bemutató életvezetési tanácsadás továbbfejlesztett formája, amely a mindenki számára elérhető szépséget (esztétikát) napi rutinokban, a megfelelő termékek megfelelő használatában találja meg, és arra mutat rá, hogy mindez milyen „természetes”. Összességében tehát elég nehéz elképzelni, hogy napjainkban létrejöjjön egy ilyen intézmény. Az állami gondoskodás intézményei nem a fénykorukat élik, de a kortárs, nagy igényű múzeumi beruházások között is igen nehezen elképzelhető, hogy olyan állami múzeumot hozzanak létre, amely a társadalomról vagy a gondoskodásról, akár a gyámkodásról rendezzen tárlatokat. Ám a kortárs művészethez kapcsolódó magyar intézményrendszerben is (legyen szó a főváros, az állam vagy magánszemély által fenntartott galériáról) a Covid–19-járvány óta szinte egymást váltják a kiállítások, amelyek a gondoskodásról, az emberi test kollektív megtapasztalásáról mutatnak be műveket. E kiállítások narratívájában az állami közgondoskodás vagy a szociálpolitika működése kevéssé jelenik meg, a gondoskodás mint közösségi feladat elsősorban kisebb hálózatokban, családi, baráti társaságokban, női, akár vallási, ezoterikus körökben megjelenő feladatokat mutat be. A világ egy félig-meddig absztrakt térré válik a kortárs művészet sokszor igen univerzális nyelvén elmesélve, amelyen általában az egyénre ugyanazok az életet, egészséget veszélyeztető problémák várnak. Nehéz és fölösleges is volna amellett érvelni, hogy hamis annak a tapasztalatnak a bemutatása, hogy az élet törékeny, és ezt Londontól Budapestig hasonlóan át lehet érezni. Ugyanakkor annak általánossá tétele, hogy ki az, aki megjelenik a kiállítótérben látogatóként és kiállítottként, az „átlagemberek” bemutatása – akiknek az érzelmi, hormonális vagy kollektív egészségét, életét megőrző és újratermelő szokásait megvizsgálhatjuk – ma ugyanúgy elfedi a valóság egy részét, mint ahogyan azt bemutattam a történeti rekonstrukció során. A kérdés, hogy milyen érdekek mentén terhelődik a gondoskodás felelőssége az egyénre vagy a családjára, szintén nem sokat vesztett aktualitásából. A kultúrához, oktatáshoz, egészségügyi ellátáshoz, szociális gondoskodáshoz kapcsolódó feladatok finanszírozása politikai kérdés: az, hogy mire költenek az állami szervek, hogyan vesz részt a civil szektor és a magántőke mindennek a működtetésében – akár jótékonykodás révén, akár fizetett szolgáltatást kínálva –, alapvetően meghatározza egy társadalom állapotát.

A könyvben egy lényegében minden tárgyával és emlékezetével együtt eltűnt múzeum történetét rekonstruáltam, és adtam hozzá egyfajta értelmezési lehetőséget. A rekonstrukció bár hitelességre törekvő, mégis lenyomata annak is, ahogyan a 2020-as években lehetséges volt egy olyan intézményt vizsgálni, amely a kollektív testről fogalmazott meg állításokat. Kutatásom során a képzelőerő tehát különös funkciót kapott. Annak végiggondolása, hogy az egészség felmérésének, a test kihasználásának történetisége kiemeli jelenünk hasonló problémáit és kérdésfelvetéseit is annak prezentista megközelítéséből, alkalmat adhat arra, hogy megkérdőjelezzük a kényszerű kiszámíthatóságot és a mozdíthatatlannak vélt rendet. A történeti idő változása természetesen megköveteli az átalakulásra való reflexiót, mégis, a történeti összefüggések feltárásával nemcsak a jelen érthető meg jobban, de talán annak alternatívája is jobban elgondolható.

Jegyzetek

1 A múzeum gyűjteménye a második világháború során semmisült meg; pontos évet nem tudunk, így egységesen az 1945-ös évszámot használom.

2 A múzeumnak több hivatalos megnevezése létezett: Társadalmi Múzeum, Társadalmi, Egészségnevelési és Népegészségügyi Múzeum, Népegészségügyi Intézet és Múzeum, Társadalomegészségügyi Intézet és Múzeum. Elemzésemben egységesen Társadalmi Múzeumként hivatkozom az intézményre.

3 A könyvben nem különítem el a társadalmi kérdés és a szociális kérdés fogalmát, noha ezek eltérő jelentéssel bírnak. A különbség nyelvileg is megjelenik: magyarul társadalmi – szociális), németül gesellschaftliche – soziale, angolul societal – social. A „társadalmi” a társadalom egészének szerkezetére, a rész és egész viszonyaira utal, míg a „szociális” azokkal a csoportokkal foglalkozik, akik valamilyen okból bajban vannak, vagy veszélyesnek ítélik őket. Bár a két kérdés összefügg – hiszen a szociális problémák csak társadalmi szinten oldhatók meg –, a gyakorlatban gyakran csak „kezelik” őket. E megkülönböztetéshez hasonlóan különül el a magyar nyelvben a társadalompolitika (átfogóbb), a szociálpolitika (szűkebb) és a szegénypolitika (legszűkebb) fogalma is, és ugyanígy van külön társadalompolitika (jóval átfogóbb) és szociálpolitika (szűkebben) vagy szegénységpolitika (legszűkebben), ugyanakkor a kérdés kialakulása kezdetekor a kettő sokkal egyértelműbben összeért.

4 Ahogyan Robert Castel írja, a szociális kérdés olyan apória volt, „amelyen minden egyes társadalom megpróbál[t]a kitapasztani saját kohéziójának rejtélyeit és kitanul[t]a, hogyan hárítsa el saját megroppanásának veszélyeit”. (Castel 1998 [1995]: 17.)

5 Az elmeügy korai történetéről lásd Kovács 2024.

6 Horne 2002: 58. 1904-től Nyugat-Európában és Észak-Amerikában is megjelentek a társadalmi problémákat szemléltető tárlatok és gyűjtemények. Ilyen volt többek között St. Louisban 1904-ben a világkiállítás „Társadalmasított Gazdaság” szekciója. (Kao–Lamunière 2012: 15.)

7 A következőkben a múzeumi szaknyelvben használatos reprezentáció, reprezentációs rendszer kifejezések magyar megfelelőjét is használom: a reprezentációt a múzeumi közegben bemutatásként jelölve.

8 Ahogyan arra Michelle Lamunière a harvardi Social Museum kapcsán felhívja a figyelmet, bár a 19. század elején elsősorban egyházi kezdeményezésre jöttek létre a különböző társadalmi problémák kezelésére szolgáló intézmények, addig a század végére ez változni kezdett, és az egyházi jótékonykodáson kívül is megjelentek a társadalmi gondoskodás új formái és helyszínei. (Lamunière 2012: 39.)

9 Lepenies bemutatja, hogy a korai francia szociológiát többek között Georges-Louis Leclerc de Buffon Histoire Naturelle című művének nyelvi kifinomultságot és tudományos megközelítést ötvöző módszere, valamint Honoré de Balzac közvetítő szerepe inspirálta, aki „társadalmi botanikájával” hidat képezett a természettörténet és a szociológia között.

10 A könyvben épp az elméleti keret állításainak következetes vizsgálata miatt a társadalmi, szociális gondoskodás fogalmát használom a népesség testének, egészségének megóvására kialakított gyakorlatokra.

11 Berecz Gyula: A magyar rokkant-oktatás: a m. kir. Rokkantügyi Hivatal rokkant-iskoláinak ismertetése, 1915; Fejér Gyula: A szem sérüléseiről az ipari balesetek szempontjából, 1910; Máday Andor: A törvényes munkásvédelem nemzetközi szabályozása, 1910; Dr. Holitscher Arnold: Az állam jelenlegi feladatai az alkoholellenes küzdelemben, 1911; Szántó Menyhért: Küzdelem a népbetegségek ellen, 1915; Katalog der Tuberkulose-Sammlung des Budapester Sozialmuseums (A budapesti Társadalmi Múzeum tuberkulózis- gyűjteményének katalógusa).

